b"\n_START_ARTICLE_\nEverytime\n_START_SECTION_\nSestava\n_START_PARAGRAPH_\nPesem\xc2\xa0\xc2\xbbEverytime\xc2\xab\xc2\xa0je pop balada. Pri\xc4\x8dne se s klavirskim uvodom, ki pa ga spremljajo tihi vokali Britney Spears, ki pa \xc4\x8dez pesem postajajo mo\xc4\x8dnej\xc5\xa1i. Po podatkih spletne strani Musicnotes.com, ki je v lasti organizacije Universal Music Publishing Group, je pesem\xc2\xa0\xc2\xbbEverytime\xc2\xab\xc2\xa0napisana v E-duru, vokali Britney Spears v pesmi pa se raztezajo od A\xe2\x99\xad\xe2\x82\x83 do E\xe2\x99\xad\xe2\x82\x85. Besedilo pesmi\xc2\xa0\xc2\xbbEverytime\xc2\xab\xc2\xa0govori o odpu\xc5\xa1\xc4\x8danju biv\xc5\xa1emu ljubimcu, ker je protagonistko nenamerno prizadel. V pesmi Britney Spears razlo\xc5\xbei, da ne more ve\xc4\x8d nadaljevati:\xc2\xa0\xc2\xbbVsaki\xc4\x8d, ko posku\xc5\xa1am leteti, padem / Brez svojih kril se po\xc4\x8dutim tako majhno\xc2\xab\xc2\xa0(\xc2\xbbEverytime I try to fly I fall / Without my wings I feel so small\xc2\xab). Jennifer Vineyard iz revije MTV je besedilo pesmi primerjala s \xc5\xa1e eno balado z albuma In the Zone,\xc2\xa0\xc2\xbbShadow\xc2\xab, saj obe govorita\xc2\xa0\xc2\xbbo spominih na ljubimca, ki ostajajo tudi po razhodu.\xc2\xab V intervjuju z Jennifer Vineyard je Britney Spears o pesmi\xc2\xa0\xc2\xbbEverytime\xc2\xab\xc2\xa0povedala:\xc2\xa0\xc2\xbbJe pesem o zlomljenem srcu, o prvi ljubezni, prvi pravi ljubezni. To je nekaj, s \xc4\x8dimer se lahko pove\xc5\xbeejo vsi ljudje, saj so vsi ljudje \xc5\xbee do\xc5\xbeiveli tisto prvo ljubezen, za katero so menili, da bodo z njo ostali do konca \xc5\xbeivljenja.\xc2\xab Ko so jo v intervjuju z Diane Sawyer v oddaji PrimeTime vpra\xc5\xa1ali, \xc4\x8de pesem\xc2\xa0\xc2\xbbEverytime\xc2\xab\xc2\xa0govori o Justinu Timberlakeu, je dejala:\xc2\xa0\xc2\xbbPustila bom, da to razlo\xc5\xbei pesem sama.\xc2\xab\n_START_SECTION_\nRazvoj in izzid\n_START_PARAGRAPH_\n9. marca 2004 so prikazali predogled za videospot pesmi\xc2\xa0\xc2\xbbEverytime\xc2\xab. Videospot je prikazoval Britney Spears kot zvezdnico, ki jo lovijo fotografi in ki se nazadnje ubije zaradi prevelikega odmerka mamil na recept ter se utopi v kadi. Prizor samomora naj bi bil odziv na govorice, da trpi za resnimi psihi\xc4\x8dnimi motnjami. Potem, ko se je v javnosti razvedelo, o \xc4\x8dem govori zgodba videospota, so jo mnoge organizacije iz Velike Britanije in Zdru\xc5\xbeenih dr\xc5\xbeav Amerike kritizirale. Voditeljica skupine star\xc5\xa1ev, Kidscape, Michele Elliott, je dejala:\xc2\xa0\xc2\xbbTo je absolutno _NEWLINE_nezasli\xc5\xa1ano, totalno neodgovorno, popolnoma neumno. \xc4\x8ce ji sledi en otrok, je to zagotovo neodgovorno. Kaj si je mislila?\xc2\xab\xc2\xa0Dejala je tudi, da je bi izzid videospota lahko povzro\xc4\x8dil zvi\xc5\xa1anje \xc5\xa1tevila samomorov ter ga primerjala s smrtjo Marilyn Monroe avgusta leta 1962. V oddaji MTV News so prebrali mnogo pisem jeznih bralcev, ki so kritizirali Britney Spears zaradi poveli\xc4\x8devanja samomora na koncu videospota. 12. maja 2004 je Britney Spears preko zalo\xc5\xbebe Jive Records dejala, da bodo spremenili zgodbo videospota\xc2\xa0\xc2\xbbzaradi potenciala izmi\xc5\xa1ljenih naklju\xc4\x8dnih pojavov, ki jih nekateri napa\xc4\x8dno interpretirajo kot samomor.\xc2\xab\xc2\xa0Povedala je tudi, da ni nameravala predstaviti samomora v pozitivni lu\xc4\x8di._NEWLINE_Videospot je re\xc5\xbeiral David LaChapelle, posneli pa so ga 13. in 14. marca 2004 v Los Angelesu. Osvetljavo v videospotu so opisali kot\xc2\xa0\xc2\xbbnasi\xc4\x8deno, vendar nizko in naravno\xc2\xab, zaradi \xc4\x8desar naj bi bil videospot podoben raznim filmom iz devetdesetih, kot je na primer Zbogom, Las Vegas (1995). Videospot se je premierno predvajal 12. aprila 2004 v oddaji Total Request Live. Britney Spears je poklicala producente oddaje in razlo\xc5\xbeila, da videospot govori o reinkarnaciji. Dodala je:\xc2\xa0\xc2\xbbBolj spominja na film. Je druga\xc4\x8dno od \xc4\x8desar koli, kar sem ustvarila do danes. Je tema\xc4\x8den in prika\xc5\xbee me v popolnoma druga\xc4\x8dni lu\xc4\x8di. Seveda se bom vrnila nazaj k plesnim videospotom, vendar sem \xc5\xbeelela posneti \xc5\xa1e neko delo, ki bi bilo navdihujo\xc4\x8de in bi mi prikazovalo izziv.\xc2\xab Alternativna verzija videospota, ki vklju\xc4\x8duje Britney Spears med petjem pred belo steno, je leta 2004 iz\xc5\xa1el preko DVD-ja Greatest Hits: My Prerogative.\n_START_SECTION_\nZgodba\n_START_PARAGRAPH_\nVideospot se pri\xc4\x8dne s prikazom dela hotela Palms Casino Resort v Las Vegasu, Nevada, nato pa se poka\xc5\xbee napis\xc2\xa0\xc2\xbbBritney Spears: Las Vegas\xc2\xab\xc2\xa0s fotografijo Britney Spears, ki je v roki dr\xc5\xbeala usnjeni trak. Kr\xc5\xa1\xc4\x8danska pisateljica Eva Marie Everson je videospot primerjala z\xc2\xa0\xc2\xbbMadonninim opona\xc5\xa1anjem Marilyn Monroe.\xc2\xab Britney Spears in njen fant, ki ga je zaigral Stephen Dorff, v hotel prideta v limuzini. Ne sedita skupaj in gledata vsak skozi svoje okno. Britney Spears v tem prizoru nosi kapo Birmingham Barons. Se pogovarja preko mobilnega telefona in ko se ga posku\xc5\xa1a dotakniti, jo odrine stran. Ob vhodu je polno obo\xc5\xbeevalcev in paparazzev, ki slikajo. Ko zapustita avtomobil, se komaj izogneta obo\xc5\xbeevalcem in paparazzem. Medtem, ko jo telesni stra\xc5\xbearji posku\xc5\xa1ajo obvarovati, njen fant v paparazze vr\xc5\xbee nekaj revij. Stephanie Zacharek iz revije The New York Times je prizore s paparazzi primerjala z Judi v filmu The Passion of the Christ (2004). V tem prizoru jo v glavo zadane fotoaparat, vendar \xc5\xa1e naprej hodi._NEWLINE_V hotelski sobi se Britney Spears in njen fant pri\xc4\x8dneta prepirati in kri\xc4\x8dati drug na drugega. Fant v steno vr\xc5\xbee vazo, Britney Spears pa odide v kopalnico. Pri\xc4\x8dne polniti kopalno kad in se sle\xc4\x8de. Potem se poka\xc5\xbeejo prizori Britney Spears, oble\xc4\x8deno v belo majico, ki poje pred svetlimi belimi lu\xc4\x8dmi. Medtem ko le\xc5\xbei v kadi, se na njeni roki opazi rde\xc4\x8do zapestnico, povezano s Kabalo. Dotakne se svoje roke in ugotovi, da krvavi. Po mnenju Jennifer Vineyard iz MTV-ja je kri na njeni roki stigma. V kadi izgubi zavest in se pri\xc4\x8dne utapljati. Kmalu za tem jo najde njen fant in jo posku\xc5\xa1a re\xc5\xa1iti. Nato jo odpeljejo v bolni\xc5\xa1nico. Videospot se nadaljuje s prizorom, v katerem jo, obkro\xc5\xbeeno s paparazzi odnesejo v ambulanto in zdravniki jo posku\xc5\xa1ajo re\xc5\xa1iti. Duh Britney Spears v beli majici, ki se opazuje samo sebe v postelje in nato odide v naslednjo sobo, kjer se rodi deklica. Nato Britney Spears odide stran od kamer v lu\xc4\x8d. Videospot se kon\xc4\x8da z njo, ki odhaja v vodo in se smehlja.\n_START_SECTION_\nSprejem\n_START_PARAGRAPH_\nStephanie Zacharek iz revije The New York Times je videospot ozna\xc4\x8dila za\xc2\xa0\xc2\xbbnajstni\xc5\xa1ko sku\xc5\xa1njavo, ble\xc5\xa1\xc4\x8de\xc4\x8do melodramo, naslovljeno kot '\xc5\xbdal ti bo, ko bom mrtva'.\xc2\xab\xc2\xa0Dodaja tudi, da videospot ob\xc4\x8dinstvo prisili k temu, da si zamislijo svet, v katerem Britney Spears ne obstaja:\xc2\xa0\xc2\xbbKako bi [...] lahko \xc5\xbeiveli brez nje? \xc4\x8ceprav morda u\xc5\xbeiva v fantaziranju o tem vpra\xc5\xa1anju, po vsej verjetnosti ne ve, kako bi odgovorila nanj.\xc2\xab Eva Marie Everson je napisala, da je videospot prikazal\xc2\xa0\xc2\xbbrealnost za bli\xc5\xa1\xc4\x8dem\xc2\xab. Dominic Fox je komentiral:\xc2\xa0\xc2\xbb\xc4\x8ceprav je v svoji najbolj\xc5\xa1i obliki, je videospot za pesem 'Everytime' prikazal trenutek eksistencialne neodlo\xc4\x8dnosti, samomorilsko idejo, v kateri pevka fantazira o lastni smrti.\xc2\xab Med ocenjevanjem videospota za njen singl\xc2\xa0\xc2\xbbIf U Seek Amy\xc2\xab\xc2\xa0(2009) je James Montgomery iz MTV-ja videospot za pesem\xc2\xa0\xc2\xbbEverytime\xc2\xab\xc2\xa0ozna\xc4\x8dil za\xc2\xa0\xc2\xbbpodcenjenega\xc2\xab. Novinar revije Rolling Stone je leta 2009 v svojem \xc4\x8dlanku\xc2\xa0\xc2\xbbBritney Spears: Pregled vseh videospotov\xc2\xab\xc2\xa0napisal, da je videospot za pesem\xc2\xa0\xc2\xbbgrozljivo prero\xc5\xa1ki in depresiven\xc2\xab\xc2\xa0in dodal, da je napovedal bodo\xc4\x8de te\xc5\xbeave Britney Spears s slavo in metalno nestabilnostjo v letih 2007 in 2008.\n_START_SECTION_\nSprejem s strani kritikov\n_START_PARAGRAPH_\nGavin Mueller iz revije Stylus je pesem\xc2\xa0\xc2\xbbEverytime\xc2\xab\xc2\xa0ozna\xc4\x8dil za najbolj\xc5\xa1o pesem z albuma In the Zone, saj naj bi bila\xc2\xa0\xc2\xbbsamo prazna klavirska balada, vendar \xc5\xa1e vseeno izjemno efektivna.\xc2\xab Ali Fenwick iz revije The Johns Hopkins News-Letter je pohvalila pisanje Britney Spears in dodala, da pesem\xc2\xa0\xc2\xbbprika\xc5\xbee preblisk nadarjenosti, ki se na drugih pesmih z albuma zakrije za njenimi robotskimi, sprogramiranimi vokali.\xc2\xab Christy Lemire s spletne strani msnbc.com je pesem ozna\xc4\x8dila za\xc2\xa0\xc2\xbbpravzaprav lepo melodijo\xc2\xab\xc2\xa0in jo ozna\xc4\x8dila za eno izmed najbolj\xc5\xa1ih balad z albuma Greatest Hits: My Prerogative. Jason Shawhan s spletne strani About.com je napisal, da pesem\xc2\xa0\xc2\xbbEverytime\xc2\xab\xc2\xa0\xc2\xbbkar kri\xc4\x8di 'singl'!\xc2\xab. Spence D. iz revije IGN je dejal, da pesem\xc2\xa0\xc2\xbbdo pi\xc4\x8dice nadaljuje s prizvokom vseh pesmi z albuma Zone in prika\xc5\xbee, kar je navidezno Britneyjina prva zrela balada, vsaj v glasbenem pomenu, s \xc4\x8dimer \xc5\xbeeli odstraniti ves znoj in sijaj, ki ga imajo njeni drugi singli.\xc2\xab Linda McGee s spletne strani RT\xc3\x89.ie je napisala, da je pesem skupaj s pesmijo\xc2\xa0\xc2\xbbBrave New Girl\xc2\xab\xc2\xa0z albuma In the Zone\xc2\xa0\xc2\xbbindividualno navdu\xc5\xa1ena\xc2\xab, vendar je menil, da precej izstopa od ostalih pesmi z albuma. David Browne iz revije Entertainment Weekly je komentiral:\xc2\xa0\xc2\xbbS svojo sladko klavirsko melodijo pesem 'Everytime' spominja na ero Justina Timberlakea.\xc2\xab Sterling Clover iz revije The Village Voice je pesem ozna\xc4\x8dil za\xc2\xa0\xc2\xbbprevidno pesem, ki sledi tradiciji singlov, kot je 'Time After Time' (1984)\xc2\xab. William Shaw iz revije Blender je napisal, da pesem\xc2\xa0\xc2\xbbEverytime\xc2\xab\xc2\xa0sicer ni najbolj\xc5\xa1a balada Britney Spears, vendar se besedilo\xc2\xa0\xc2\xbbvsekakor dotakne srca\xc2\xab. Novinar revije Huddersfield Daily Examiner je napisal, da ima\xc2\xa0\xc2\xbbtiha balada glasbeno-odrski pridih, vendar Britney ni Elaine Paige\xc2\xab. Sal Cinquemani iz revije Slant je napisal, da sta pesmi\xc2\xa0\xc2\xbbEverytime\xc2\xab\xc2\xa0in\xc2\xa0\xc2\xbbShadow\xc2\xab\xc2\xa0\xc2\xbbdve sentimentalni baladi\xc2\xab.\n_START_SECTION_\nDose\xc5\xbeki na lestvicah\n_START_PARAGRAPH_\nPesem\xc2\xa0\xc2\xbbEverytime\xc2\xab\xc2\xa0je 22. maja 2004 debitirala na enain\xc5\xa1estdesetem mestu ameri\xc5\xa1ke glasbene lestvice, Billboard Hot 100, s \xc4\x8dimer je postala najvi\xc5\xa1je uvr\xc5\xa1\xc4\x8dena pesem na lestvici, ki je tistega tedna \xc5\xa1ele debitirala. 3. julija 2004 je na lestvici zasedla petnajsto mesto in tam ostala \xc5\xa1tiri tedne. Zasedla je tudi \xc4\x8detrto mesto na lestvici Billboard Pop Songs, sedemnajsto mesto na lestvici Hot Dance Club Songs in petindvajseto mesto na lestvici Adult Pop Songs. 18. novembra 2004 je pesem\xc2\xa0\xc2\xbbEverytime\xc2\xab\xc2\xa0prejela zlato certifikacijo s strani organizacije Recording Industry Association of America (RIAA) za 500.000 prodanih kopij izvodov v Zdru\xc5\xbeenih dr\xc5\xbeavah Amerike. Do julija 2010 je pesem v dr\xc5\xbeavi prodala \xc5\xa1e dodatnih 469.000 preko interneta. Singl je zasedel tudi drugo mesto na kanadski glasbeni lestvici._NEWLINE_V Avstraliji je pesem\xc2\xa0\xc2\xbbEverytime\xc2\xab\xc2\xa0na dr\xc5\xbeavni glasbeni lestvici 28. junija 2004 debitirala na prvem mestu, s \xc4\x8dimer je postala najvi\xc5\xa1je uvr\xc5\xa1\xc4\x8dena pesem na lestvici, ki je tistega tedna \xc5\xa1ele debitirala. Nazadnje je za 35.000 prodanih kopij izvodov v dr\xc5\xbeavi prejela zlato certifikacijo s strani organizacije Australian Recording Industry Association (ARIA). 20. junija 2004 je pesem debitirala na prvem mestu britanske lestvice, s \xc4\x8dimer je postala njen drugi zaporedni singl z albuma In the Zone na prvem mestu te lestvice. Po podatkih organizacije The Official Charts Company je pesem v dr\xc5\xbeavi prodala 270.000 izvodov. Pesem\xc2\xa0\xc2\xbbEverytime\xc2\xab\xc2\xa0je velik uspeh po\xc5\xbeela tudi drugod po svetu, saj je zasedla vrh mad\xc5\xbearske glasbene lestvice, drugo mesto na lestvici v Franciji, tretje mesto na \xc5\xa0vedskem in eno izmed prvih petih mest na avstrijski, belgijski (tako flandrski kot valonski), \xc4\x8de\xc5\xa1ki, danski, nem\xc5\xa1ki, norve\xc5\xa1ki in nizozemski glasbeni lestvici.\n_START_SECTION_\nNastopi v \xc5\xbeivo\n_START_PARAGRAPH_\n18. oktobra 2003 je Britney Spears pesem\xc2\xa0\xc2\xbbEverytime\xc2\xab\xc2\xa0izvedla v devetindvajseti sezoni ameri\xc5\xa1ke komi\xc4\x8dne oddaje Saturday Night Live. S pesmijo je nastopila tudi v koncertni specijalki Britney Spears: In the Zone, ki je iz\xc5\xa1la 17. novembra 2003 preko kanala ABC. Pesem\xc2\xa0\xc2\xbbEverytime\xc2\xab\xc2\xa0je Britney Spears leta 2004 izvedla na turneji The Onyx Hotel Tour. Preden se je turneja pri\xc4\x8dela, je Britney Spears povedala, da se za eno izmed pesmi zelo veseli, da jo bo izvedla:\xc2\xa0\xc2\xbbRes si predstavljam, da med izvajanjem pesmi 'Everytime' govorim vsem.\xc2\xab Pesem je bila prva pesem tretjega akta na turneji,\xc2\xa0\xc2\xbbMystic Garden\xc2\xab. Nastop se je pri\xc4\x8del z video uvodom, v katerem Britney Spears, oble\xc4\x8dena v obleko mavri\xc4\x8dnih barv, odide na vrt in sede pred klavir raznih barv. Ko se je posnetek kon\xc4\x8dal, so razkrili, da je sedela za ekranom med podobnimi rekviziti, kot v posnetku. Pri\xc4\x8dela je z nastopom, \xc5\xa1e prej pa se je nekaj \xc4\x8dasa pogovarjala z ob\xc4\x8dinstvom o medijih in svojem zasebnem \xc5\xbeivljenju. Zaigrala je na klavir in pela do drugega verza, nato pa je vstala in od\xc5\xa1la do sredine odra ter nadaljevala z izvajanjem pesmi. Neil Strauss iz revije The New York Times je napisal:\xc2\xa0\xc2\xbbSamo zaradi pesmi je lahko nastop izpeljala brez spremljevalnih pevcev in plesalcev.\xc2\xab Kelefa Sanneh iz revije Blender je izvedba te pesmi najbolj\xc5\xa1i nastop na koncertu. Pesem\xc2\xa0\xc2\xbbEverytime\xc2\xab\xc2\xa0je Britney Spears 5. avgusta 2004 izvedla tudi v oddaji Top of the Pops. Britney Spears je s pesmijo leta 2009 nastopila na turneji The Circus Starring Britney Spears. Pesem\xc2\xa0\xc2\xbbEverytime\xc2\xab\xc2\xa0je bila edina pesem na turneji, ki ni bila vklju\xc4\x8dena na seznam pesmi in so jo nenapovedano dodali. Je bila \xc5\xa1esta in zadnja pesem drugega akta turneje, naslovljenega kot\xc2\xa0\xc2\xbbHouse of Fun (Anything Goes)\xc2\xab. Po nastopu s pesmijo\xc2\xa0\xc2\xbbMe Against the Music\xc2\xab\xc2\xa0z albuma In the Zone, ki so ga navdihnili razni Bollywoodski filmi, je Britney Spears sedla na sredo odra in na kratko poklepetala z ob\xc4\x8dinstvom. Nato so v zrak spustili de\xc5\xbenik in pri\xc4\x8dela je izvajati pesem\xc2\xa0\xc2\xbbEverytime\xc2\xab.\n_START_SECTION_\nVerzije drugih izvajalcev\n_START_PARAGRAPH_\nLastno razli\xc4\x8dico pesmi\xc2\xa0\xc2\xbbEverytime\xc2\xab\xc2\xa0je posnel Glen Hansard iz irske glasbene skupine The Frames. Posneli so jo med nastopom v \xc5\xbeivo v oddaji Today FM in leta 2004 izdali na svoji kompilaciji s svojimi razli\xc4\x8diacmi pesmi drugih izvajalcev, Even Better than the Real Thing Vol. 2. V mandarin\xc5\xa1\xc4\x8dini jo je posnela tudi tajska dekli\xc5\xa1ka glasbena skupina S.H.E, ki jo je izdala na svojem glasbenem albumu album Encore (2004). Pesem je nosila naslov\xc2\xa0\xc2\xbbBi\xc3\xa9 Shu\xc5\x8d Du\xc3\xacb\xc3\xb9q\xc7\x90\xc2\xab, kar v dobesednem prevodu sicer pomeni\xc2\xa0\xc2\xbbNaj ti ne bo \xc5\xbeal\xc2\xab. Ameri\xc5\xa1ka pop rock pevka Sally Maer je svojo verzijo pesmi\xc2\xa0\xc2\xbbEverytime\xc2\xab\xc2\xa0posnela za svoj album Bed of Roses (2008). Pesem so leta 2009 izvedli tudi v irski gledali\xc5\xa1ki igri The Seagull. Jackie Evancho je lastno verzijo pesmi posnela za svoj debitantski glasbeni album Prelude to a Dream (2009). 19. avgusta 2010 je njena razli\xc4\x8dica pesmi debitirala na tretjem mestu glasbene lestvice Billboard Classical Digital Songs chart."